คุณ Daniel Rocha ผู้ต่อสู้กับโรคมะเร็งตับอ่อนระยะสุดท้าย
เมื่อเกือบ 1 ปีที่แล้ว คุณ Daniel Rocha ผู้ผลิตรายการโทรทัศน์ ในเขตกรุงวอชิงตัน ได้รับทราบข่าวร้าย ที่เปรียบเสมือนเป็นการประหารชีวิตเขา
อย่างไรก็ตามด้วยการเยียวยารักษาทางการแพทย์ ประกอบกับการรักษาทางจิตใจได้ช่วยให้ชีวิตของคนไข้โรคร้ายผู้นี้ พลิกเปลี่ยนจากหน้ามือเป็นหลังมือ คุณDanielRocha ผู้ผลิตรายการโทรทัศน์ และวิทยุเชื้อสายโคลัมเบีย ผู้ผ่านช่วงความเป็นความตายมาแล้วกำลังนั่งเล่นกีต้าร์อย่างสบายใจ แต่ย้อนกลับไปเมื่อ 9 เดือนที่แล้วเขาเพิ่งพบว่าตัวเองเป็นโรคมะเร็งตับอ่อนซึ่งเป็นโรคมะเร็งที่ร้ายแรงมากที่สุดแบบหนึ่ง และไม่ค่อยพบบ่อยนัก คุณหมอVictorPriego แห่งศูนย์โรคมะเร็ง และความผิดปกติทางเลือดในรัฐแมรี่แลนด์เล่าย้อนไปถึงตอนที่พบกับคุณ Daniel ครั้งแรกว่าเวลานั้นคนไข้ผู้นี้ กำลังเป็นโรคมะเร็งขั้นรุนแรง ตับประมาณ 60-70%ถูกเซลล์มะเร็งกลืนกินไปแล้ว และคาดว่าเขาจะมีชีวิตอยู่ได้อีกราว 4 เดือนเท่านั้น หลายเดือนต่อมาคุณหมอ Victor เริ่มกระบวนการรักษา Daniel ด้วยวิธีเคมีบำบัด ซึ่งเป็นส่วนหนึ่งของงานวิจัย ด้วยการใช้ตัวยาบางชนิดที่ยังอยู่ในขั้นทดลองได้แก่Gemzar และ Abraxane คุณหมอบอกว่าจนถึงเวลานี้ตัวยาที่ใช้นั้นได้ผลพอสมควรในการยืดอายุผู้ป่วย และในอนาคต อาจมีการรับรองให้ใช้รักษาผู้ป่วยโรคมะเร็งตับอ่อนได้อย่างเป็นมาตรฐาน นอกจากการรักษาด้วยวิธีทางการแพทย์แล้วคุณ Daniel ยังได้รับการเยียวยาทางด้านจิตใจ หลังจากที่เขาไข้ขึ้นสูง จนต้องนำตัวส่งโรงพยาบาลในทันทีและจวนเจียนจะหมดลมหายใจอยู่รอมร่อ แต่เมื่อบาทหลวง Daniel Negroni เข้ามาเยี่ยมและแนะให้เขาสวดมนต์ อาการของคนไข้ผู้นี้ก็ทุเลาลง บาทหลวง Negroni เล่าว่า หลังจากสวดมนต์แสร็จแล้ว เปิดตาขึ้นมาก็เห็นว่า Daniel มีอาการดีขึ้น ซึ่งบาทหลวงผู้นี้บอกว่า เป็นเพราะพลังของความเชื่อในพระเจ้า สำหรับตัวคุณDaniel เองนั้น เขาบอกว่า ขณะนี้เขาฟื้นตัวดีแล้วและกำลังเข้ารักษาด้วยวิธีทางการแพทย์อีกครั้ง ทางด้านคุณหมอVictorPriego เองก็บอกว่า การรักษาทางจิตใจให้ผู้ป่วยเกิดความสบายใจ และมองโลกในแง่ดีประกอบไปด้วยนั้นผลลัพธ์ที่ออกมา ก็จะดีกว่าการรักษาทางการแพทย์เพียงอย่างเดียว มาถึงวันนี้ตับอ่อนของคุณพ่อลูก 3 ผู้นี้ถูกตัดออกไปแล้ว พร้อมกับน้ำหนักตัวที่หายไปเกือบ 40กิโลกรัม แต่เซลล์มะเร็งร้าย ยังคงกระจายลุกลามออกไปตามส่วนอื่นๆ ของร่างกาย และแม้คุณหมอVictor ยืนยันว่าส่วนใหญ่ของเซลล์มะเร็งร้ายนั้น ได้หายไปแล้ว แต่คุณ DanielRocha ยังต้องผ่านบททดสอบที่ทารุณอีกหลายขั้นตอน อย่างไรก็ตามกำลังใจที่ดีทั้งของตัวคุณ Daniel เองและจากครอบครัวที่ยังคงมีให้อยู่เสมอก็เพียงพอแล้วที่จะช่วยให้ผู้ป่วยโรคร้ายผู้นี้ ยังสามารถนั่งดีดกีต้าร์ร้องเพลงได้เช่นเดียวกับที่เคยเป็นมา